Papersnake/gushiwen huggingface dataset:
鹊顶蛛眉颂
成鹫（清代）

舍却轮王不肯休，还从雪岭逞风流。明星未豁摩醯眼，蜎动飞鸣得自由。
题清远峡峡山寺二首
杨万里（宋代）

只道真阳天下稀，不知清远亦幽奇。
攀崖下照龙湫水，细咏东坡老子诗。
故都
罗隐（唐代）

江南江北两风流，一作迷津一拜侯。

至竟不如隋炀帝，破家犹得到扬州。
寓意
晏殊（宋代）

油壁香车不再逢，峡云无迹任西东。
梨花院落溶溶月，柳絮池西淡淡风。
几日寂寥伤酒后，一番萧索禁烟中。
鱼书欲寄何由达，水远山长处处同。
朝天宫看梅呈崔萧二光禄刘尚宝
潘希曾（明代）

见说寻梅高兴生，况逢三益挈同行。蓬莱乍到乾坤别，姑射遥临水月清。

信杳江南肠欲断，春回冀北眼偏明。一尊留恋归来晚，带得幽香两袖盈。
次韵张元方春雪
陈与义（宋代）

云黄天为低，窗白雪初作。
幽睡睡方觉，帘外舞万鹤。
斜斜既可睡，整整亦不恶。
不知来何暮，遂失梅花约。
东风桃杏暖，不受珠玑络。
聊回万斛润，点点付藜藿。
幽睡无酒饮，一笑供酬酢。
岁晚会复来，相期在丘壑。
寄朱笠亭
沈初（清代）

隔年离恨未能平，枨触空庭暮雨声。几日青苔连竹榻，一春绿树掩柴荆。

风云径路空辽绝，诗酒情怀懒送迎。便欲携琴寻叔夜，坐看海月沓潮生。
早夏青龙寺致斋凭眺感物因书十四韵
权德舆（唐代）

晓出文昌宫，憩兹青莲宇。洁斋奉明祀，凭览伤夐古。

秦为三月火，汉乃一抔土。诈力自湮沦，霸仪终莽卤。

中南横峻极，积翠泄云雨。首夏谅清和，芳阴接场圃。

仁祠閟严净，稽首洗灵府。虚室僧正禅，危梁燕初乳。

通庄走声利，结驷乃旁午。观化复何如，刳心信为愈。

盛时忽过量，弱质本无取。静永环中枢，益愧腰下组。

尘劳期抖擞，陟降聊俯偻。遗韵留壁间，凄然感东武。
同华许诸君横塘舟中漫兴
吴扩（明代）

四月溪深花气微，远烟明灭闪晴晖。
柳条蘸水碧于染，麦穗连云黄不稀。
双燕掠波分画浆，片霞生雨洒春衣。
同舟况是高阳侣，汗漫三江未拟归。
傅曰川曰会雁行待漏像图限韵短歌
倪岳（明代）

君家兄弟知名早，渝川地灵到今好。才看连璧产荆山，又闻双凤鸣周镐。

金榜策名次第书，彤墀峻级逡巡造。伯也久系翰苑衔，季兮仍占中书考。

褒鄂空传侈旧图，轼辙谁传入新草。不用麒麟列高阁，总谓骅骝在驰道。

点染丘壑意转妍，脱落山林迹俱扫。更喜閒官共儒素，亦幸清时际熙皞。

联佩同趋晓漏迟，挥毫直对朝阳杲。螭头晴云明象服，雉尾香烟瞻翠葆。

百年华萼相光辉，千载诗书互探讨。英标杰峙衡霍峻，劲气雄翻江汉浩。

锦绣盘旋五色肠，珠玑错落三军纛。文采差差已外弸，华腴烨烨仍中抱。

当年殷鼎重盐梅，今日舜衣资大藻。从来特行乃国琛，孰若二难为世宝。

久知芝兰合竞秀，亦许松柏宜同老。青云有路已连升，白首无渝矢相保。
薛记室收过庄见寻率题古意以赠
王绩（唐代）

伊昔逢丧乱，历数闰当馀。豺狼塞衢路，桑梓成丘墟。

余及尔皆亡，东西各异居。尔为背风鸟，我为涸辙鱼。

逮承云雷后，欣逢天地初。东川聊下钓，南亩试挥锄。

资税幸不及，伏腊常有储。散诞时须酒，萧条懒向书。

朽木不可雕，短翮将焉摅。故人有深契，过我蓬蒿庐。

曳裾出门迎，握手登前除。相看非旧颜，忽若形骸疏。

追道宿昔事，切切心相于。忆我少年时，携手游东渠。

梅李夹两岸，花枝何扶疏。同志亦不多，西庄有姚徐。

尝爱陶渊明，酌醴焚枯鱼。尝学公孙弘，策杖牧群猪。

追念甫如昨，奄忽成空虚。人生讵能几，岁岁常不舒。

赖有北山僧，教我以真如。使我视听遣，自觉尘累祛。

何事须筌蹄，今已得兔鱼。旧游傥多暇，同此释纷拏。
送蜀李道士
白玉蟾（宋代）

我居琼海子潼川，相望西南路八千。
乃祖青牛今不返，予家白鹿尚闲眠。
云萍莫测真如梦，琴剑相逢亦宿缘。
多少西风黄叶恨，待须贳酒泛湖船。
长孙敏学授承务郎
徐经孙（宋代）

辛勤场屋一书生，六卷时文谩策名。身事两朝奚所补，恩覃五世亦何荣。

前人庆泽宜丰报，尔辈官曹讵可轻。移孝为忠斯不负，更须勤学绍家声。
雪茶
杨爵（明代）

雾后飞来满太空，巧将轻片舞条风。六花烹作六安水，瑞气都留玉盏中。
虞美人·双莲
赵长卿（宋代）

二乔姊妹新妆了。照水盈盈笑。多情相约五湖游。似向群花丛里、骋风流。
丁香枝上千千结。怨惹相思切。争如特地嫁薰风。吐尽芳心点点、绛唇红。
韦中丞西厅海榴
皇甫冉（唐代）

海花争让候榴花，犯雪先开内史家。

末客朝朝铃阁下，从公步履玩年华。
谢朱汀守惠古风
包恢（宋代）

民何业於盐，由生在水国。
因之利其利，资生本无责。
未能损与之，尽绝岂为得。
后世与古异，以此命为脉。
如宽之一分，不禁之太迫。
上下亦相安，何至遽相阨。
柰何笼之尽，一线路亦尘。
乘以风气恶，遂至大作慝。
舟聚至数十，众聚动数百。
杀越人於货，祸烈恣惨刻。
谁谓在王畿，有此凶焰赫。
深为腹心忧，非但股肱厄。
圣上欲并生，犹未忍诛谪。
欲如渤海郡，但以安作则。
中外多贤良，选及仆罔测。
岂非老不死，可以贼击贼。
初非欲胜之，化诱尽筹画。
顽冥终不回，不免出兵革。
犹非杀为威，止欲就擒获。
竟未始血刃，献囚不南馘。
精别分死生，不失我心测。
或不以事观，浮言肆虚嚇。
语阱险且危，闻者转相惑。
非望复非才，宜不见浮格。
成虎而铄金，莫辩只自默。
偶尔事倖成，不至大差忒。
免罪已逾分，何劳被恩泽。
感公成人美，古调鸣啧啧。
仆以瓦釜酬，自笑言哑哑。
燕台
汪遵（唐代）

礼士招贤万古名，高台依旧对燕城。

如今寂寞无人上，春去秋来草自生。
荆轲
徐钧（宋代）

独憾荆卿剑术疏，虎狼到手不能除。
何如博浪挥椎者，远击犹能中副车。
戏为外子拨闷
张蘩（清代）

失意休教苦自煎，为君把卷论前贤。儿顽应笑同王霸，婢钝何须学郑玄。

涤器当垆情更洽，操舂举案志犹坚。久藏赖有床头酝，莫负梧桐月正圆。
六月初三日闻蝉
朱一蜚（清代）

先秋半月蝉初鸣，忽然闻此凄切声。秋风未振绿树暗，树叶不知蝉早惊。

羁人辗转破午睡，一官匏系何所成。君不见一岁蝉鸣一回老，头边白发如秋草。
携筇出尤岭岭头坐俟舆夫不至
王迈（宋代）

我居南麓下，颇利君子遁。如何溽暑初，涉此复岭峻。

瘦藤代笋舆，路熟不待问。拂石小盘跚，心爱木阴润。

清风解人意，陆续松杉韵。掬泉咽茗芽，窃赏此味俊。

我坐亦良久，我仆行何钝。平生性麋鹿，合有幽闲分。

举足履世途，退尺进仅寸。曾此小迟速，而足置喜愠。

继今出处同，冥心法天运。斯游悟穷通，持与达者论。
仲秋席上呈张几仲
赵鼎臣（宋代）

父老欢呼夹道周，将军喜色在眉头。临边已见三开府，玩月何妨七倚楼。

盛事珠玑交履舄，丰年酒肉到锄耰。请公径作通宵饮，今夜何须秉烛游。
陪前人游西湖兼简坐客
赵抃（宋代）

丝管喧喧拥画船，澄澜上下照红莲。一樽各尽十分酒，四老共成三百年。

北阙音书休忆念，西湖风物且留连。杭民夹道焚香看，白发朱颜长寿仙。
一斛珠
魏了翁（宋代）

无边春色。试从汉谕堂边觅。儿前上寿孙扶掖。九十娘娘，身是五朝客。
眼前富贵浑闲历。个中真乐天然的。儿孙强劝持余沥。娘道休休，明日儿生日。
再扈从游小山二首
过孟玉（宋代）

中官促召走双骖，诏许从游圣泽覃。
历览仙山瞻凤阁，径行禁籞识龙潭。
万方宁谧宜游豫，一曲升平乐宴酣。
浅薄承恩愧无补，原歌风雅继周南。
和治盦四十述怀三首
缪九畴（清代）

我实幽居士，聊为陇亩民。姿年逝已老，终日无一欣。

虚室绝尘想，闲居离世纷。清风脱然至，鸣鸟声相闻。

涉暑经秋霜，不见相知人。瞻望邈难逮，兴言在兹春。
无题
苏轼（宋代）

六秩行当启，区中缘更疏。
不贪为我宝，安步当君车。
故国多乔木，先人有敝庐。
誓将闲散好，不著一行书。
日月无情
徐夤（唐代）

日月无情也有情，朝升夕没照均平。虽催前代英雄死，

还促后来贤圣生。三尺灵乌金借耀，一轮飞镜水饶清。

凭谁筑断东溟路，龙影蝉光免运行。
偈五首
释弥光（宋代）

今朝腊月二十，衲僧门风壁立。
进前拟问如何，劈面老拳箭疾。
瑞鹤仙·炉烟销篆碧
曹邍（宋代）

炉烟销篆碧。对院落秋千，昼永人寂。浓春透花骨。正长红小白，晕香涂色。铜驼巷陌。想游丝、飞絮无力。念绣窗、深锁红鸾，虚度禁烟寒食。空忆。象床沉水，凤枕屏山，殢欢尤惜。粉香狼藉。海棠下、东风急。自秦台箫咽，汉皋珮冷，断雨零云难觅。但杏梁、双燕归来，似曾旧识。
次周尚书八首
许月卿（宋代）

公与梅溪生共州，一编默受似留侯。
冰霜岁晚仝清节，泾渭胸中肯混流。
皎日当空峨豸角，支天一柱属龙头。
时清尽可巢由我，身键犹看师宰周。
浪淘沙（木樨开时雨）
曹勋（宋代）

秋杪喜新凉。烟淡池塘。团团岩桂作风光。多少水云萧散意，都付芬芳。

雨逐漏声长。小院回廊。枕边清梦几悠扬。只恐四檐声未断，洗褪幽香。
借居毗陵东门四首 其二
程俱（宋代）

急景不可挽，吾生岂无涯。吴中十年旧，须鬓亦已华。

嗟我壮且十，方知失林鸦。欲归巷无庐，欲驾涂无车。

而子亦羁滞，心事如蓬麻。人生无巧拙，命耳将如何。
秋堂夕
元稹（唐代）

炎凉正回互，金火郁相乘。云雷时交构，川泽方蒸腾。

清风一朝胜，白露忽已凝。草木凡气尽，始见天地澄。

况此秋堂夕，幽怀旷无朋。萧条帘外雨，倏闪案前灯。

书卷满床席，蟏蛸悬复升。啼儿屡哑咽，倦僮时寝兴。

泛览昏夜目，咏谣畅烦膺。况吟获麟章，欲罢久不能。

尧舜事已远，丘道安可胜。蜉蝣不信鹤，蜩鷃肯窥鹏。

当年且不偶，没世何必称。胡为揭闻见，褒贬贻爱憎。

焉用汩其泥，岂在清如冰。非白又非黑，谁能点青蝇。

处世苟无闷，佯狂道非弘。无言被人觉，予亦笑孙登。
寄道乡居士三首 其三
释德洪（宋代）

丹霞未见庞居士，已有言词满四方。何似他时亲识面，未劳语默强遮藏。
同苏秘丞子平登延晖故亭
文同（宋代）

城端有亭余故基，吏曰旧榜题延晖。
行穿蒙笼倚孤陴，霜风飘萧吹我衣。
高林满郊目四围，云起日落晴烟飞。
感今念往聊久之，埤堄昏黑群鸦归。
次韵和酬真长对雪之作
黄庶（宋代）

西湖主人久未至，雪云我为开吟天。
偷闲把酒罗脍鲤，鱼冻难吟烦鸣舷。
旋求野果向山市，僮仆觅路占平川。
恍然白玉为饮国，寒威醉思相翩翾。
顾盼万景来笔端，濡染欲写毫已坚。
初疑万国会盟散，断珪破璧盈枯田。
禽巢一一鹤上下，冰殿扫洒迎群仙。
又疑水官爱雪柳，故把众庶为飞绵。
我思江淮有流民，往往匍匐僵道边。
朱门意气与寒竞，上马酒面红欲燃。
天将景与富贵买，不知一费几万钱。
诗家把笔争造化，对此自恨才悭偏。
徘徊嗅嚼醉还醒，来往但见鞋屦穿。
归来庭树玉花落，稚子狂走毕华颠。
拥炉搔首有余意，喜与麰麦为丰年。
夜阑更欲和月看，坐久讽诵琼瑶篇。
调高白雪古难和，思短强被诗魔牵。
卒章我欲涕泪下，连茹固已知君贤。
逢田叟
释云岫（宋代）

白发翁翁住那村，隔溪烟树竹篱门。
今年八十浑无力，勉强牵牛替阿孙。
干丹阳宰乞米
史千（宋代）

知君爱物与人民，敢造琴堂诉在陈。
斗水果能相活否，今年犹甚去年贫。
跋至能所书西湖洞天事
方岳（宋代）

圮上老人亲堕屦，衡山道士共联诗。
向来此事亦多矣，我故於君了不疑。
感怀二首
文天祥（宋代）

伏龙欲夹太阳飞，独柱擎天力弗支。
北海风沙漫汉节，浯溪烟雨暗唐碑。
书空已恨天时去，惜往徒怀国士知。
抱膝对人复何语，纷纷坐冢卧为尸。
次韵胡兄 其一
方岳（宋代）

钓蓑烟雨断矶头，恋阙丹心付子牟。腹有一丁长作祟，背无三甲不封侯。

惯贫已识山林趣，投老归从造物游。自笑骨寒癯似鹤，忍饥犹未怯茶瓯。
王钤辖出示乃祖两令公画像求诗为赋长句
王之望（宋代）

艺祖开基登九五，驾驭群雄走龙虎。五十馀年到章圣，将帅名臣犹接武。

王家再世蒙休光，父子继踵仍腾骧。我从诸孙见画像，绝世风骨何堂堂。

隋国令公温如玉，方口丰颐秀眉目。典刑犹在想可知，骨肉都匀肥不俗。

小令公为隋国儿，比之乃父加瑰奇。凛然满面英豪气，犹有酣战骁雄姿。

百年神隽今已矣，貌向丹青尚如此。虎头不用著三毫，燕颔须教飞万里。

屹然立向庙堂间，可使边人毛骨寒。千载长存麒麟阁，当年肯著鵔鸃冠。

人物于今宁复有，奇庞谁是功名手。獐头鼠目休求官，归作山中耦耕叟。
晓行
蒋深（清代）

闻鸡莫叹客途穷，拂曙星河倚剑雄。马上续完乡国梦，笛中吹剑戍楼风。

云开泰岱天门白，人渡津关海日红。湛露未晞秋信到，芦烟深处数声鸿。
赖编脩读书庄诗 其二
杨士奇（明代）

潇洒幽庄县郭南，屏山近屋翠于蓝。閒开书卷消长夏，好似龙眠白石庵。
书五岳真形图后遗朱汝脩
黎民表（明代）

芦灰一杀鸿水怒，浑沌瓜分奠中土。搆形太素谁能知，西王窃之遗汉武。

龙拿螭泊真离奇，鹄画螺书安足数。封圭锡号徒纷纭，崇侈无乃宋道君。

苔文尚留日观顶，野火不共秦碑焚。金门吏隐桃椎子，早学丹砂悟玄旨。

玉笈青囊稳系身，水慑蛟龙陆虎兕。云外天行自兹始，醯鸡井鲋胡为尔。
令人王氏挽词
楼钥（宋代）

嫁早仍知孝，夫贤自不贫。
事姑如事母，忧物胜忧身。
凤诰恩荣渥，鸠桑德意均。
孺哀声不绝，泪柏不成春。
游城南灵岩寺四首 其四
黄仲昭（明代）

云岩一别几经年，此日重游亦有缘。祇树阴森寒带雨，涧泉澄莹碧涵天。

满窗风月供吟句，半榻烟霞伴坐禅。乘兴更登高处望，好山四面削青莲。
偈颂六十五首
释普济（宋代）

祖师不西来，少林有妙诀。
江南两浙，春寒秋势。
错！佛法遍天下，
谈玄口不开。这个是露柱，
那个是香台。错！
直饶荐得分明，未免将错就错。
生查子
陆游妾（宋代）

只知眉上愁，不识愁来路。
窗外有芭蕉，阵阵黄昏雨。
晓起理残妆，整顿教愁去。
不合画春山，依旧留愁住。
次韵退翁雪中书事 其二
赵鼎（宋代）

纤柔醉撚小梅花，顾影娇春玉凤斜。不觉窗前三尺雪，夜风万里卷龙沙。
次韵子由岐下诗，并引 其二 横池
苏轼（宋代）

明月入我池，皎皎铺纻缟。何日变成缁？《太玄》吾懒草。
拟寒山自述 其五
释咸静（宋代）

近见一般人，堂堂似佛祖。入室求知识，为明生死事。

问汝莫是贼，当时面如土。语言勿生嗔，只个是生死。
晓发句容
徐渭（明代）

宵来醉眠处，忽为远林遮。三尺短缑烂，一程长耳赊。

村村落斜月，树树抹轻霞。只尺丹阳近，江鱼入馔嘉。
凯歌十首呈贾枢使
刘克庄（宋代）

翦称名将岂其然，汲汲惟求宅与田。
见说淮兵殊死战，相公喝犒是私钱。
泪二首
刘筠（宋代）

含酸茹叹几伤神，呜咽交流忽满巾。
建业江山非故国，灞陵风满又残春。
虞歌决别知亡楚，宴酒初酣待报秦。
欲断青天销积恨，月娥孀独更愁人。
寿楼春·寻春服感念
史达祖（宋代）

裁春衫寻芳。记金刀素手，同在晴窗。几度因风残絮，照花斜阳。谁念我，今无裳？自少年、消磨疏狂。但听雨挑灯，攲床病酒，多梦睡时妆。
飞花去，良宵长。有丝阑旧曲，金谱新腔。最恨湘云人散，楚兰魂伤。身是客、愁为乡。算玉箫、犹逢韦郎。近寒食人家，相思未忘苹藻香。
再和抱拙清源洞韵
胡仲弓（宋代）

泉声一路和吟声，可是山云未放晴。
倦客难攀千丈壁，游仙空负十年盟。
草庐不信无龙卧，松径微闻有鹤鸣。
此举羡君高著脚，山肴野蓛荐杯羹。
送同郡识上人游圆觉问道慈受
葛胜仲（宋代）

道人独往韵，半生服行衣。专门施氏易，编脱屡绝韦。

文词粲藻火，片语不救饥。弃家学心法，感叹悟昨非。

两年饱三白，屏弃甘与肥。南行访道师，芒屩常轻飞。

侧闻长者寺，塔庙俱巍巍。堂堂第一代，龙天共瞻依。

腾装来见语，舍是将安归。勉旃叩玄旨，心花发清辉。
宿西山桂香阁赠某道士
吴淇（宋代）

云卧西山阁，烟松阴石扃。窗分江月白，槛受海潮青。

啧啧栖花鸟，飞飞掠水萤。问君投宿处，此夜借茅亭。
扇
陆畅（唐代）

宝扇持来入禁宫，本教花下动香风。

姮娥须逐彩云降，不可通宵在月中。
寄周内翰
赵蕃（宋代）

一自春风辱报书，后来安否定何如。
江山我敢涪翁后，事业公真六一余。
百年半途过九十，千间大厦岂无庐。
不知蹀躞天街马，孰愈崎岖经壑车。
挽赵秋晓
叶特（宋代）

枕竅荣名未一炊，谷陵事异賸堪悲。
应嗟公子犹麟趾，无奈宗周已黍离。
更恨并州同逆旅，何堪蒿里致哀词。
诗书种有诸郎在，公死犹如未死时。
春日重到王依村居
周贺（唐代）

野烟居舍在，曾约此重过。久雨初招客，新田未种禾。

夜虫鸣井浪，春鸟宿庭柯。莫为儿孙役，馀生能几何。
再授宾客分司
白居易（唐代）

优稳四皓官，清崇三品列。伊予再尘忝，内愧非才哲。

俸钱七八万，给受无虚月。分命在东司，又不劳朝谒。

既资闲养疾，亦赖慵藏拙。宾友得从容，琴觞恣怡悦。

乘篮城外去，系马花前歇。六游金谷春，五看龙门雪。

吾若默无语，安知吾快活。吾欲更尽言，复恐人豪夺。

应为时所笑，苦惜分司阙。但问适意无，岂论官冷热。
谢宾客挽歌三首
梅尧臣（宋代）

位不登三事，才宜列四科。
清名时自得，华冕世空多。
望气悲埋剑，临风叹逝波。
吴阡蒿作里，楚挽薤成歌。
会葬千人至，来观数郡过。
无由亲执绋，东首泪滂沱。
任方伯李宪长邀游三笠孤山赋此谢之
王渐逵（明代）

使君高兴动幽岑，佛国诸天遍一临。遂有管弦惊伎俩，故令风一暗岩林。

白云堂上客初醉，和靖祠前漏已深。嬴得烟霞共归去，竹床清梦怯单衾。
闲借云笈七签
韩淲（宋代）

一从寇谦之，祖尚张道陵。湮芜五千言，庄列亦不明。

荒哉神仙家，方伎刘向评。存想与炉灶，后世徒营营。

吾从云笈书，七签岂其情。山閒焚妙香，君房天禧经。

叩齿理玉池，天风韵流铃。玉历眇延康，尘劫无足惊。
哭陈阜卿 其二
王十朋（宋代）

识面登瀛日，论心去国时。孟轲非好辩，羊祜有先知。

手笔今文伯，神明古吏师。老成嗟不见，流泪读招词。
悲纳铁
张祜（唐代）

长闻为政古诸侯，使佩刀人尽佩牛。

谁谓今来正耕垦，却销农器作戈矛。
永吉院阻雨
李新（宋代）

美人怪我长为客，青雁传书不肯开。
向道在家贫亦好，恶教风雨送归来。
齐天乐 茉莉
杨芳灿（清代）

琼田万朵仙云堕，名花幻成奇绝。玉骨竛竮，冰魂缥缈，不识人间炎热。

看来总别。似梦入瑶台，月华如雪。未信炎州，出尘有此好标格。

碧纱橱畔销暑，玉壶曾贮处，一样莹彻。冷艳疑销，空香欲化，频向枕函边觅。

仙姿谁匹。怕素柰青栀，比来差劣。澹到无言，满庭凉露白。
晚春即事
黄庚（元代）

园林芳事歇，风雨暗荒城。
转眼青春过，临头白发生。
啼鹃亡国恨，归鹤故乡情。
三径多荒草，东还计未成。
暑中卧疴写怀 其二
杨士奇（明代）

白发垂垂老，丹心耿耿存。毫丝无小补，天地有深恩。

病马长联皂，羸牛不驾辕。蓬山望咫尺，惭负不胜论。
答龙江诸友韵
张善昭（明代）

卜居仙里总豪家，几欲过从隔水涯。岩下流杯分涧水，石边移水埽松花。

清秋别梦魂应断，明月离怀兴独嘉。何日一樽能邂逅，开颜醉倒玉山斜。
颂石头和尚草庵歌
释印肃（宋代）

世人住处我不住，布施生天终陷坠。
灵光独耀更无余，未达凡夫开眼睡。
近乏笔托二张求之于市殊不堪也作长句以资一笑
赵蕃（宋代）

诗老作诗穷欲死，序诗乃得欧阳氏。序言人穷诗乃工，此语不疑如信史。

少陵流落白也窜，郊岛摧埋终不起。是知造物恶镌镵，故遣饥寒被其体。

嗟我少小不解事，失身偶落翰墨里。年来百念已灰灭，只有宿心犹在此。

后来不作诸老亡，冥行恐堕涧谷底。虽云黄卷可尚友，糟粕讵能臻妙理。

率然有作每自厌，一纸真成再三毁。庶几穮蓘望丰年，亦学乘流到涯涘。

那知事乃有大缪，艺未及成穷已至。皆言诗工固可俟，穷为先兆自应尔。

坐兹不复置追悔，志在温饱诚足鄙。玄泓管楮日相从，固异小人甘若醴。

朅来中书忽告老，一朝左右手俱废。嘲风咏月不耐閒，按图姑听求诸市。

我诗纵不称犀象，苇管鸡毛那惯使。纷纷著墨与水浮，势如丝乱安得治。

戏题满几辄大笑，翻忆儿诗污窗纸。操舟无长病河纡，我诗固说当罪己。

又闻工欲善乃事，未有不先资利器。作笺搜乞累朋友，往往犹吾叹崔子。

锦囊藤箧世不乏，鼠齧虫攻谁料理。那知我辈有百艰，此事且然他可比。
游青原山寺
高咏（清代）

青原山半寺，积雨长苔痕。路转遥闻水，峰回青到门。

云林清磬落，岩屋影堂存。欲问无生偈，孤云起石根。
贺新郎（居厚、艮翁皆和，余亦继作。）
刘克庄（宋代）

何必游嵩少。屋边山、松风浩荡，虎龙吟啸。旧效楚人悲秋作，晚爱陶诗高妙。发如此、临流羞照。屈指向来夸毗子，被西风、一笔都勾了。曾不满，达人笑。

当年玉振于江表。怅而今、老身空在，欢娱全少。假使真如彭祖寿，蒙叟犹嗤渠夭。偶落笔、不经人道。岁晚连床谈至晓，胜冈头、出没看乌帽。君举白，我频釂。
答嵩禅师
如禅师（宋代）

道契平生更有谁，闲卿于我最心知。
当初未欲成相别，恐误同参一首诗。
观文殿学士赵公挽词 其四
楼钥（宋代）

皇上初更化，追锋诏语温。同看三老起，今叹一身存。

别久劳魂梦，人亡溅泪痕。从兹归故隐，旧事与谁论。
对雪奉饯任城六父秩满归京
李白（唐代）

龙虎谢鞭策，鹓鸾不司晨。
君看海上鹤，何似笼中鹑。
独用天地心，浮云乃吾身。
虽将簪组狎，若与烟霞亲。
季父有英风，白眉超常伦。
一官即梦寐，脱屣归西秦。
窦公敞华筵，墨客尽来臻。
燕歌落胡雁，郢曲回阳春。
征马百度嘶，游车动行尘。
踌躇未忍去，恋此四座人。
饯离驻高驾，惜别空殷勤。
何时竹林下，更与步兵邻。
次韵谢余伯益节推
许及之（宋代）

鹊喜声频去复回，亭成报我趣衔杯。春风得意矜新柳，野水留春恋落梅。

何处笙歌催院落，一时车马走舆台。搀先但得邦人乐，待约莺花殿后来。
黄耳冢
林景熙（宋代）

筠筒音断水云村，吠入空林枸杞根。
我亦天涯音信杳，卢令诗在为招魂。
观刈麦
卢龙云（明代）

布谷声初定，欣看麦已秋。两岐虚颂瑞，八口但消忧。

地薄难盈室，心劳岂植畴。独怜春雨足，兼可望瓯窭。
春日杂兴十首 其一
秦观（宋代）

飘忽星气徂，青阳迫迟暮。鸣飞各有适，赤白纷无数。

雨砌堕危各，风轩纳飞絮。褰帏香雾横，岸帻云峰度。

林影舞窗扉，池光染衣屦。参差花鸟期，蹭蹬琴觞趣。

抚事动幽寻，感时遗近慕。秣马膏余车，行行不周路。
惜奴娇·莫如胜慨
佚名（宋代）

莫如胜慨，景压天街际。彩鳌举、百仞耸倚。凤舞龙骧，满目红光宝翠。动霁色，馀霞映，散成绮。
读欧子建澹圃诗记寄示
李孙宸（明代）

传闻开径地，风物改新观。未遂剡舟访，先飞郢雪寒。

三年怜雁字，一水忆鱼竿。期尔秋江上，相将共采兰。
颂古四十四首
释法泰（宋代）

生无所生，死无所死。
风动尘飞，波澄浪止。
和合离散，随处发现。
满月弯弓，双雕一箭。
金溪道中
杨万里（宋代）

野花垂路止人行，田水偏寻缺处鸣。
近浦人家随曲折，插秧天气半阴晴。
虚席
韦庄（唐代）

一闭香闺后，罗衣尽施僧。鼠偷筵上果，蛾扑帐前灯。

土蚀钗无凤，尘生镜少菱。有时还影响，花叶曳香缯。
凤州歌
汪元量（宋代）

凤州南去是南岐，大散横盘势更危。
跃马紫金河畔路，万株杨柳撒金丝。
颂古四十四首
释师范（宋代）

起灭不停谁解看，当机一拶透重关。
东西总是长安路，荡荡无拘自往还。
经犀牛峡
樊起龙（明代）

海暗烽烟暮，楼船几度过。崃云吞落日，堤柳接长河。

孤鹤腾清汉，灵犀起白波。何人仍缓带，倚棹听渔歌。
凤衔杯·追悔当初孤深愿
柳永（宋代）

追悔当初孤深愿。经年价、两成幽怨。任越水吴山，似屏如障堪游玩。奈独自、慵抬眼。
赏烟花，听弦管。图欢笑、转加肠断。更时展丹青，强拈书信频频看。又争似、亲相见。
苦热
王安国（宋代）

出门无路避飞沙，长夏那堪暑气加。永昼火云空烁石，华堂冰水未沉瓜。

月明葱岭千秋雪，风静天河八月槎。终借羽翰乘兴往，烦冤谁此恋生涯。
百宜娇
吕渭老（宋代）

隙月垂篦，乱蛩催织，秋晚嫩凉房户。燕拂帘旌，鼠窥窗网，寂寂飞萤来去。金铺镇掩，谩记得、花时南浦。约重阳、萸糁菊英，小楼遥夜歌舞。
银烛暗、佳期细数。帘幕渐西风，午窗秋雨。叶底翻红，水面皱碧，灯火裁缝砧杵。登高望极，正雾锁、官槐归路。定须相将，宝马钿车，访吹箫侣。
海榴
杨凭（唐代）

海榴殷色透帘栊，看盛看衰意欲同。

若许三英随五马，便将浓艳斗繁红。
送俊老再住惠因
许及之（宋代）

天台自是金仙窟，而况师曾住惠因。祖令全提馀作略，旧营重按想精神。

绝怜老宿参辰象，何限名蓝甲乙人。若遇毒龙师摄取，经行杯渡熟知津。
送赵御史仲礼之任南台并柬兼善逹公经歴元载
宋祁（宋代）

天子龙沙拜法官，议郎亲戴辟邪冠。
晓辞漠北冰霜重，秋到江南草树寒。
谏疏频烦明主听，题诗长共故人看。
应怜闾里诛求急，尚布朝廷礼意宽。
幕下风清鸣一鹗，台端雪霁见双鸾。
寥寥渡海三冬翮，翽翽凌空五色翰。
晋代新亭苍藓合，梁朝旧地土花残。
石城慷慨悲袁粲，别墅风流忆谢安。
千里凭高麾绣斧，几回揽辔并银鞍。
诤臣事业须公等，努力明时匪素餐。
寓山注序
祁彪佳（明代）

予家梅子真高士里，固山阴道上也。方干一岛，贺监半曲，惟予上恣取。顾独予家旁小山，若有夙缘者，其名曰“寓”。往予童稚时，季超、止祥两兄以斗粟易之。剔石栽松，躬荷畚锸，手中为之胼胝。予时亦同拏小艇，或捧士作婴儿戏。迨后余二十年，松渐高，石亦渐古，季超兄辄弃去，事宗乘；止祥兄且构柯园为菟裘矣。舍山之阳建麦浪大师塔，余则委置于丛篁灌莽中。予自引疾南归，偶一过之，于二十年前情事，若有感触焉者。于是卜筑之兴，遂勃不可遏，此开园之始末也。

卜筑之初，仅欲三五楹而止。客有指点之者，某可亭，某可榭，予听之漠然，以为意不及此。及于徘徊数回，不觉问客之言，耿耿胸次。某亭、某榭，果有不可无者。前役未罢，辄于胸怀上及，不觉领异拔新，迫之而出。每至路穷径险，则极虑穷思，形诸梦寐，便有别辟之境地，若为天开。以故兴愈鼓，趣亦愈浓。朝而出，暮而归，偶有家冗，皆于烛下了之。枕上望晨光乍吐，即呼奚奴驾舟，三里之遥，恨不促之于跬步。祁寒盛暑，体粟汗浃，不以为苦。虽遇大风雨，舟未尝一日不出。摸索床头金尽，略有懊丧意。及于抵山盘旋，则购石庀材，犹怪其少。以故两年以来，橐中如洗。予亦病而愈，愈而复病，此开园之痴癖也。

园尽有山之三面，其下平田十余亩，水石半之，室庐与花木半之。为堂者二，为亭者三，为廊者四，为台与阁者二，为堤者三。其他轩与斋类，而幽敞各极其致。居与庵类，而纡广不一其形。室与山房类，而高下分标共胜。与夫为桥、为榭、为径、为峰，参差点缀，委折波澜。大抵虚者实之，实者虚之，聚者散之，散者聚之，险者夷之，夷者险之。如良医之治病，攻补互投；如良将之治兵，奇正并用；如名手作画，不使一笔不灵；如名流作文，不使一语不韵。此开园之营构也。

园开于乙亥之仲冬，至丙子孟春，草堂告成，斋与轩亦已就绪。迨于中夏，经营复始。榭先之，阁继之，迄山房而役以竣，自此则山之顶趾镂刻殆遍，惟是泊舟登岸，一径未通，意犹不慊也。于是疏凿之工复始。于十一月自冬历丁丑之春，凡一百余日，曲池穿牗，飞沼拂几，绿映朱栏，丹流翠壑，乃可以称园矣。而予农圃之兴尚殷，于是终之以丰庄与豳圃，盖已在孟夏之十有三日矣。若八求楼、溪山草阁、抱瓮小憩，则以其暇偶一为之，不可以时日计。此开园之岁月也。

至于园以外山川之丽，古称万壑千岩，园以内花木之繁，不止七松五柳。四时之景，都堪泛月迎风；三径之中，自可呼云醉雪。此在韵人纵目，云客宅心，予亦不暇缕述之矣。
禅月台 其二
韩淲（宋代）

寻得残僧上月台，雨云清薄未全开。茶瓯坐久酒杯举，桂树落香黄菊来。
龙井十题·萨埵石
释元净（宋代）

巨石如掌平，兀然半青嶂。
钦哉昔道人，饲虎兹喦上。
诗偈 其五十九
庞蕴（唐代）

凡夫和著事，不免三界轮。与说无生理，闭耳佯不闻。
偈颂一百一十七首
释绍昙（宋代）

瘦藤枝，乌律卒。
入草寻人，揣空出骨。
不是心不是佛不是物，贬向无生国。
赠颛愚上人
周楷（明代）

似与师相识，非关此一时。
散花空习气，卓锡露威仪。
苦行人皆说，安心鬼不知。
石梁寒瀑夜，令我发深悲。
偈颂一百零三首 其十
释月涧（宋代）

古佛心，无背面。泥团土块，砖头瓦片。是汝诸人，每日于土木场中，何止行一遍两遍，三四五遍。

因甚足踏不著，眼觑不见。令人长忆谢玄晖，解道澄江净如练。
与周元明游南园
胡宿（宋代）

一遍芳菲欲满林，回塘过雨晓来深。红妆珠佩交花影，白马春衫度柳阴。

向老追攀多强意，随时风物但惊心。眼前百事输年少，犹解因君放浪吟。
清溪半夜闻笛
李白（唐代）

羌笛梅花引，吴溪陇水情。
寒山秋浦月，肠断玉关声。
酬张二仲彝
皇甫冉（唐代）

吴洲见芳草，楚客动归心。屈宋乡山古，荆衡烟雨深。

艰难十载乡，羁旅四愁侵。澧月通沅水，湘云入桂林。

已看生白发，当为乏黄金。江海时相见，唯闻梁甫吟。
题阙里
吕蒙正（宋代）

南沂西泗绕晴霞，北岱东蒙拥翠华。
万里冠裳王者会，千年邹鲁圣人家。
高从蔽日无巢鸟，古碣埋云半吐花。
瞻望宫殿空佝偻，敢从沧海问津涯。
和张寺丞谢惠魨韵二首
刘宰（宋代）

先生盛德信光亨，微物将诚愧晚生。
春岸正当馀雨过，寒江尚想小舟横。
一奁走送惭迟暮，两舍相望欠割烹。
未必甘芹解知味，王公当谅野人情。
赋得芙蓉出水
陈至（唐代）

菡萏迎秋吐，夭摇映水滨。剑芒开宝匣，峰影写蒲津。

下覆参差荇，高辞苒弱蘋.自当巢翠甲，非止戏赪鳞。

莫以时先后，而言色故新。芳香正堪玩，谁报涉江人。
再用青字韵
卷刚中（宋代）

黄旗分破柳梢青，旗尾穿林鸟不惊。
感极老人翻欲泣，赦馀污不始偷生。
帐闲缥缈传新曲，酒贱蹒跚醉老兵。
与了相从亦云乐，袖鞭吟看远山明。
唐人画牡丹图二首 其一
陈克（宋代）

重楼杰阁上烟霞，戟带飘飘护翠华。侍女番休春醉著，不知野鹿犯宫花。
论语·道千乘之国章
陈普（宋代）

农田万顷载车千，五者相因敬在先。
更把敬来充拓去，四方百里已尧天。
宿浙江驿惊潮
张弼（明代）

万里驱驰第一程，浙中山水旧经行。江船正好安眠去，又作迎潮夜半惊。
李氏园
陈藻（宋代）

开方数亩地，委曲多门墙。
咫尺闤阓间，萦带豀山傍。
入巷见颜子，箪瓢想凄凉。
变化若梦中，忽成摩诘庄。
主人华副实，好游心不荒。
引水灌花木，筑墙收稻粱。
六月无暑气，池台足徜徉。
日斜留客浴，清净如宝坊。
迥迥过天象，艳艳流坤光。
暂来吟未到，留归作者囊。
禅人并化主写真求赞
释正觉（宋代）

眉目岩岩，身心静恬。
万机自息，一默谁参。
虚空兮霁云卷谷，清白兮夜月濯潭。
春入丛林兮谩道化工百亿，神游浩劫兮底意真超二三。
喜迁莺 贺薛曲泉抚台旌奖
杨慎（明代）

青阳有脚。喜五马重临，江阳城郭。南定云开，西岷波静，帘卷风清幕。

旱魃化为甘雨露，祷不须泥鹤。兆万宝，咏千箱四野，丰年如约。

斟酌。曾见说，老手剧郡，利器无盘错。犬吠花村，鱼游春水，桴鼓长闲却。

伫闻考绩薇垣，复报荐名荷橐。计晨夕，莺迁燕贺，金明紫渥。
答王仲钧两首
洪咨夔（宋代）

无言安止止，不动妙如如。
暴虎未闻道，汗牛空读书。
赤穷遑恤后，白坐且求切。
寂历野花晚，嫣然风雨余。
岁晚
吕本中（宋代）

野竹新开径，疏篱自著行。暮寒收雨雪，落日散牛羊。

生事颜公拙，才名谢奕狂。药囊无奈汝，春到莫相妨。
挽蔡西山先生
刘爚（宋代）

知君婴世患，垂白窜南方。
四海皆称屈，群儿苦中伤。
天资随世殒，遗恨与天长。
但诵箕山曲，招魂葬故乡。
雨过侧调
文同（宋代）

阴车飞空载急雨，雨过林塘若新换。
柽花浮波鱼误食，松子落屋乌惊弹。
白云挂树久不起，青烟泊草殊未散。
东园傲吏爱高竹，把卷倚风头发乱。
京师为邓飏语
佚名（魏晋）

以官易富邓玄茂。
水调歌头 其二 寿长兄
廖行之（宋代）

天下伟人物，荆楚号名流。幅员千里，英气磅礴岳南州。

雁峤高千翼轸，石鼓下盘朱府，衮衮应公侯。常记生申旦，明日是中秋。

挈明月，翳翔凤，驷飞虬。东南一尉，何事三载漫淹留。

谈笑洞庭青草，从此阆风阊阖，高处看鳌头。更种阶庭玉，慈母念方稠。
次韵答王景彝闻余月下与内饮
梅尧臣（宋代）

仰头看月见新鸿，形影双飞玉监中。
呼我作卿方举酒，更烦佳句赏高度。
梅花
陈景沂（唐代）

重岗复岭万千程，霜褪红稀步恰轻。
瞥有暗香松下过，不知何处隐梅兄。
句 其一
刘敞（宋代）

因君古人风，更欲投吾簪。
菩萨蛮
沈宛（清代）

雁书蝶梦皆成杳。月户云窗人悄悄。记得画楼东，归骢系月中。

醒来灯未灭。心事和谁说。只有旧罗裳，偷沾泪两行。
拟归院柳边迷诗
杨万里（宋代）

玉殿朝初退，金门马不嘶。
院深归有处，柳暗迹都迷。
紫陌春无际，青丝舞正齐。
风烟忘近远，楼阁问高低。
残雪莺声外，斜阳凤掖西。
少陵花底路，物物献诗题。
初夏燕京南陌
王世贞（明代）

落日散平楚，馀春留远阡。问津礼樵叟，下马拾榆钱。

白挟千峰雨，青迷万灶烟。笛声丛薄内，宛似太湖田。
哭司马公休
范祖禹（宋代）

昔在西都日，趋庭见伯鱼。
金华同勤讲，石室共抽书。
鲍叔深知我，颜渊实丧予。
衰年哭心友，忍复望灵车。
次韵宋尚书山居·赋梅堂
方岳（宋代）

夜草春牋奏玉皇，横波曾识水曹郎。
砚香留得东风在，一吐嵬崔冰雪肠。
呈朱卿 其一
韩淲（宋代）

谪仙曾昔冠词场，一笑岩花满意芳。月里直攀蟾桂种，风前常意御炉香。

从他凡艳倾城色，本自高名观国光。少为清秋试题品，五云归路鹤天长。
和沈太博会春晚归
赵抃（宋代）

未醉樽前未可归，青春九十日芳菲。名园一夜狂风雨，苔上残花点绿衣。
题梅根读易图
蓝仁（明代）

疏花老干转春风，独坐观书夕照中。倘许苍苔分半席，也来林下论参同。
题驿舍二首
陈造（宋代）

客到淮乡话楚乡，长将天末指襄阳。
如今漂泊君休问，又过襄阳十舍缰。
挽苏宇霖阁部 其二
陈炅（明代）

亲承锁钥镇雄关，拟复中原济险艰。兴晋预陈淝水阵，覆吴思保会稽山。

何期狼跋难回顾，遂至龙髯不可攀。入赣出闽今已矣，旌旗凄断故乡还。
送真舍人帅江西八首 其五
刘克庄（宋代）

淮汉沄沄战血腥，蜀山鬼哭不堪听。如何一线江西路，独现奎星并福星。
次吕季克东堂九咏 其五 爱莲
朱熹（宋代）

闻道移根玉井旁，开花十丈是寻常。月明露冷无人见，独为先生引兴长。
润州城头晚眺
尤怡（清代）

高城一面拥横流，客思遥将晚色愁。千嶂云霞方落日，大江涛浪欲惊秋。

岂无铁锁防飞渡，亦有牙旗镇上游。六代纷纷竟何有，断帆渔火在瓜洲。
和于中丞登越王楼见寄
卢求（唐代）

高情推谢守，善政属绵州。未落紫泥诏，闲登白雪楼。

晴江如送日，寒岭镇迎秋。满壁朝天士，唯予不系舟。
和秋景韵二十首 其二 秋天
李昌祺（明代）

玉宇寥寥覆八垠，琉璃滑处不生尘。一痕新月梳浮黛，五色晴霞绣展茵。

灵鹊有桥横碧落，仙槎无路泛青旻。夜深浓露多如雨，洗出银河一派新。
暗香
张炎（宋代）

商隐。

羽音辽邈。怪四檐昼悄，近来无鹊。木叶吹寒，极目凝思倚江阁。不信相如便老，犹未减、当时游乐。但趁他、斗草筹花，终是带离索。

忆昨。更情恶。谩认著梅花，是君还错。石床冷落。闲扫松阴与谁酌。一自飘零去远，几误了、灯前深约。纵到此、归未得，几曾忘却。
良嗣以予生朝将至以古赋一首为寿作三绝与这
郑刚中（宋代）

五月榴花照午时，三年知汝忆亲闱。
小笺写赋随香到，信是今年已庶几。
彦衡丧子乡社诸君皆有诗以慰其哀余忝交游之长乌能无言因赋此以赠之
段克己（宋代）

昔年曾读乐天诗，晚岁情钟玉雪儿。今日为君重感叹，片时何雪便乖离。

迎门犹记牵衣笑，抚榻空怀涨乳悲。梦里不知生死隔，旧嬉游处细寻推。
谢中上人寄茶
齐己（唐代）

春山谷雨前，并手摘芳烟。
绿嫩难盈笼，清和易晚天。
且招邻院客，试煮落花泉。
地远劳相寄，无来又隔年。
眼病寄同官
王建（唐代）

天寒眼痛少心情，隔雾看人夜里行。

年少往来常不住，墙西冻地马蹄声。
廉泉二首 其二
赵抃（宋代）

庾岭中分泉两派，美名人爱恶声嫌。谁云酌后能移性，南有贪兮北有廉。
将至太和寄蔡仲偃太博
赵抃（宋代）

我忆去年仲冬月，夜醉离尊晓船发。鼕鼕画鼓上穷江，章贡川源接南粤。

虔州之民十万家，下车公议乱如麻。去除烦苛养疲瘵，令严讼简俗亦嘉。

农事屡登稻粱积，狱犴空虚寇衰息。远陬安堵幸实天，阙然自愧予何力。

迩来被旨还神京，乘秋击棹烟波行。夷犹入境奚所喜，故人乐土弦歌声。
白月池
杨杰（宋代）

凿池待明月，池成月自来。一从幽人去，明月来几回。

乳窦走龙蛇，断崖激琼瑰。安得藉磐石，泛我瘿木杯。
金粟影
彭罙（元代）

开窗见明月，团团弄清辉。湛露下庭柯，幽香发华滋。

手举青玉案，嘉与仙人期。遨游青云中，遗我最高枝。

茹芳咽琼液，插花醉瑶池。中有群凤鸣，景星亦相随。

高轩夜深坐，秋影正葳蕤。勿持广寒斧，为赋小山辞。
赠王松溪四首 其三
边贡（明代）

雨过茅屋秋草生，霜凄榆塞候禽鸣。閒来倚杖柴门外，童子骑牛短笛横。
蝶恋花 其一 芦花
陆蓉佩（清代）

一缕秋魂纤欲化。似有疑无，却在斜阳外。漂泊天涯何处著。

思量悔把枝头舍。

野岸孤村天半夜。开处凄凉，零落人谁话。欲舞徘徊还自罢。

依依一种情难画。
十二日消寒六集代白纻词二首 其二
曹家达（清代）

主人有酒歌白纻，手折瑶华独延伫。试灯风急生峭寒，瓦雀穿林夜相语。

仙人绿萼迟不来，空山月明叹无侣。林亭苍莽天泬寥，寒影萧萧堕烟渚。
閒泛
释大遂（明代）

无事亦波间，孤舟觉自閒。树边春雾敛，尖露几重山。
宿铁门
吕公溥（清代）

乌鸟巢深枝，游子走长路。一鸣桃花开，再鸣春山暮。

茅舍多行客，谁不乐欢聚。夜短梦偏长，梦里还家去。

才游何便归，欲语声吞吐。窗外鸡声来，天边雁声度。

鸡喜报晨昏，雁飞知何处。
和友封题开善寺十韵（依次重用本韵）
元稹（唐代）

梁王开佛庙，云构岁时遥。珠缀飞闲鸽，红泥落碎椒。

灯笼青焰短，香印白灰销。古匣收遗施，行廊画本朝。

藏经沾雨烂，魔女捧花娇。亚树牵藤阁，横查压石桥。

竹荒新笋细，池浅小鱼跳。匠正琉璃瓦，僧锄芍药苗。

旋蒸茶嫩叶，偏把柳长条。便欲忘归路，方知隐易招。
甘瓠
杨万里（宋代）

笑杀桑根甘瓠苗，乱他桑叶上他条。
向人更逞廋藏巧，怪道桑梢拄一瓢。
无调名 以上三首原误作临江仙
王哲（金朝）

昌时须默默，清彻名澄。总弃总无能。轩好景，便依登。赵州茶味好，悟晓如冰。云友与霞朋。分别得，正升腾。
晓起漫兴
张学仪（清代）

帘开梁燕觅泥忙，冉冉薰风欲倦妆。苑柳垂绦笼绣户，风桃飞片点书床。

修眉不整因伤别，碧槛慵歌怯晓凉。不耐城东吹画角，听来浑欲断人肠。
望石湖
钱载（清代）

治平寺南湖翠昏，柳枝茭叶见滩痕。
楞伽不管无情雨，一夜吹花落范村。
老还
宋祁（宋代）

老还东观复怀铅，坐对秋风鬓飒然。
怨曲未平曾破瑟，故疮虽愈尚惊弦。
萧条门巷张罗外，閴寂曹司搁笔前。
借问不才为累否，古来山水尽天年。
自入新安境中鸭脚千树罗生道傍秋实离离低拂
喻良能（宋代）

离离秋实压枝柔，带露含烟烂不收。
须信新安生鸭脚，大胜霅水熟鸡头。
适趣
赵崇嶓（宋代）

赋资在山林，适趣非任放。
乾坤入我牖，得此一昭旷。
雨露日以深，禾黍日以长。
妻儿喜相谓，一饱知可望。
饭蔬适我愿，此意应勿爽。
和元忠早春
彭汝砺（宋代）

雨细风开草叶长，烟深日著柳梢黄。幽人对物心千里，玉麈朱弦宝鸭香。
赠姚合
张籍（唐代）

丹凤城门向晓开，千官相次入朝来。

唯君独走冲尘土，下马桥边报直回。
蛾眉亭
陶安（明代）

山川一统渺无边，喜动双蛾黛色妍。天地气通门户辟，江淮境对水云连。

藤烟翠湿灵鳌脊，桃雨红飘跃鲤肩。星斗入帘毛发冷，清樽更吊锦袍仙。
太子西池二首（一作齐梁体）
温庭筠（唐代）

梨花雪压枝，莺啭柳如丝。懒逐妆成晓，春融梦觉迟。

鬓轻全作影，嚬浅未成眉。莫信张公子，窗间断暗期。

花红兰紫茎，愁草雨新晴。柳占三春色，莺偷百鸟声。

日长嫌辇重，风暖觉衣轻。薄暮香尘起，长杨落照明。
寿张仓
刘子寰（宋代）

乔木端由有世臣，传家事业饱经纶。鹓行稍厌承明直，熊轼来颁建水春。

暖入东君新听朔，祥开南极庆生申。沙堤消息人来说，紫诏催□入秉钧。
广宁望医巫闾山雪吊汉管处士
吴启元（清代）

巫闾山上雪漫漫，何处峰头著幼安。木榻跪穿心久定，黄金锄去眼谁看？

沧江水涸蛟龙徙，大漠风高鸑鷟寒。我亦子陵台畔客，绿蓑青笠一渔竿。
次韵答菊庄汤伯起
武衍（宋代）

数弓蔬地一方池，吾爱吾庐只自知。
芦碧补交杨柳缺，柽红搀自藕花迟。
翠阴围合疑无日，涼意萧骚剩有诗。
君欲重来须更待，嫩烟浮动晚晴时。
寄玉笥萧高士
罗与之（宋代）

滴露誊真诰，萧然莫与群。新诗高似月，世念薄于云。

俗走堪怜我，闲眠极羡君。唯馀绿绮韵，惆怅未曾闻。
送陈众仲之官翰林应奉
钱惟善（元代）

画鹢齐飞发棹讴，泛江几日过扬州。
晓云最白梅花驿，春雨初香杜若洲。
一代文章关气运，十年馆阁擅风流。
绿波草色连天远，不是寻常送别愁。
过武昌城外趋玄甚急寄段幻然给谏
邓云霄（明代）

马首红尘促远征，停车难问草玄亭。凄凉旧地思联榻，迢递王玄阻聚星。

路绕汉江肠九转，云横秦岭泪双零。时情物态那堪说，惆怅东山客独醒。
重示
陆游（宋代）

笃学仁何远，穷居道亦行。
能充气刚大，谁蔽性光明？家世艰难业，乡闾宿昔情。
岁残相劳苦，惟是语春耕。
一鹭图
刘珝（明代）

芳草垂杨荫碧流，雪衣公子立芳洲。
一生清意无人识，独向斜阳叹白头。
题近藁二首
刘克庄（宋代）

世间小家数，不瘦失之寒。
都未饱鲸脍，徒然烹虮肝。
于今无对垒，亘古有荒坛。
改竄无全句，明朝更取看。
出泉水驿
林逋（宋代）

晓城寒水共萧萧，湿碧吹青路一条。
烟霭浓间出山驿，林萝深里过溪桥。
闲情谩会吟兼画，隐事犹输钓与樵。
多谢孤村人落外，酒旗风急更相招。
减字木兰花
王观（宋代）

今晨佳宴。昨夜南极星光现。鹤舞青霁，丹凤呈祥瑞气飘。

仙书来诏。绿鬓朱颜长不老。满劝香醪。祝寿如云转转高。
烛
丁谓（宋代）

影抱铜芝直，光摇铸凤圆。
丛花生木蓼，凝密堕金莲。
积货徒供爨，当官竟不燃。
曾窥司烜氏，明燧奉高天。
宫词 其六十六
张公庠（宋代）

黄罗双幅裹除书，新拜昭容称意无。真色不劳施粉黛，香闺虚挂十眉图。
衡门春夜
钱起（唐代）

不厌晴林下，微风度葛巾。宁唯北窗月，自谓上皇人。

丛筱轻新暑，孤花占晚春。寄言庄叟蝶，与尔得天真。
路上寄银匙与阿龟
白居易（唐代）

谪宦心都惯，辞乡去不难。缘留龟子住，涕泪一阑干。

小子须娇养，邹婆为好看。银匙封寄汝，忆我即加餐。
咏史上·左承祖
陈普（宋代）

汉室犹余北海城，左生何惧便怔营。
至今鲁国奇男子，反得当年杀士名。
饯李秀才赴举
刘希夷（唐代）

鸿鹄振羽翮，翻飞入帝乡。朝鸣集银树，暝宿下金塘。

日月天门近，风烟夜路长。自怜穷浦雁，岁岁不随阳。
好事近（子权携酒与弟侄相访作）
朱敦儒（宋代）

惊见老仙来，触目琳琅奇绝。打酒道人林下，奏醉翁三叠。

接罗倾倒海云飞，物色又催别。回棹晚江春雨，胜剡溪风雪。
和伯兄新竹韵
王柏（宋代）

丛竹太踠跧，一鞭忽伸脚。
穿石作斜势，朝宗意穆若。
片绿吐新作，员粉露残箨。
今年造化深，稚子六七作。
群居不嫌密，独步岂疎略。
是为石笋瑞，不负岁寒约。
清标凛三世，有倡不予酢。
谁与共栽培，莫至风声落。
怀古不成寐，伤今政作恶。
纵有题诗人，人面定非昨。
除夕二首 其二
俞德邻（宋代）

买田阳羡笑东坡，三黜穷荒两鬓皤。瘴雾蛮烟添老色，寒灯夜雨强悲歌。

百年富贵欢悰少，一日清閒乐事多。说与故人休大噱，省曹阍者面如何。
蒙斋先生赋张通守佚老堂次韵
严粲（宋代）

拂衣归共白云间，佚老堂中天地宽。黄发可教供鞅掌，青山聊足对高寒。

杖藜行乐春风软，纸帐佳眠晓日团。林下未应忘世事，并烦寄语谢家安。
北固怀古
程俱（宋代）

阿瞒长驱压吴垒，饮马长江投马箠。英雄祗数大耳儿，彷佛芒碣赤龙子。

幄中况有南阳客，布衣躬耕无甔石。当时鼎足计未成，聊此一奇空赤壁。

人随流水去不还，卧羊顽石留空山。如今留石亦煨烬，山与长江相向闲。
浣溪沙 听雨
刘琬怀（清代）

坐对银釭细细挑。停针忽听响萧萧。几声风骤打窗寮。

多事檐前悬铁马，无端庭畔种红蕉。总拼不寐到明朝。
四景
释慧空（宋代）

快霁初无象，豁在千里间。
十年归客眼，一点沃洲山。
夏日平居奉寄崔伯易兼简朱元弼
王令（宋代）

天风变春和，昼日差夏永。
门阑闭无事，燕雀去益静。
纷翻诗书闭，弃散懒收整。
时来就枕卧，复可取窥省。
心恬逐物闲，亦阔与世屏。
鲜鲜南山暖，秀色在修岭。
苟嫌安坐慵，还可远游骋。
自缘智能薄，反得闲暇幸。
交朋久相远，疏懒欲谁警。
倦寻芳
翁元龙（宋代）

燕帘挂晚。莺槛迷晴，花思零乱。试觅娉婷，日日傍湖亭苑。掷果墙阴窥驻马，采香深径抛春扇。醉归来，任钗云半落，绣帘慵卷。

念灿锦、年华如旧，飞絮游丝，萦恨难翦。蜀羽无情，早带怨江啼断，厚约轻辞寒食夜，行云空梦梨花院。莫凭阑，正斜阳、淡烟平远。
陈藏一山房
毛珝（宋代）

一室焚香即太初，万人如海尽从渠。第于心上曾无着，何必山中始可居。

垂箔护花嫌引蝶，连筒汲井怕生鱼。草玄政不妨人事，问字敲门未可疏。
好事近（中秋不见月，重阳不见菊）
晁补之（宋代）

风雨过中秋，愁对画帘银烛。那更气迟节晚，负重阳金菊。

月期花信尚参差。功名更难卜。何事四时俱好，□一杯一曲。
乌夜啼·不肯呈身觅举
魏了翁（宋代）

不肯呈身觅举，那能随俗为官。梅花寒颭书窗月，一味漂阳酸。梅里无边春事，书中千古遐观。邻翁不识清闲乐，惊见满堂欢。
龙女祠后塘自生荷花数权与史诚之更相酬和
司马光（宋代）

别殿无人梨自芳，玉阶朱槛绕金塘。
馆娃寂寞无西子，羞与吴宫竞晓妆。
仁宗皇帝挽词七首
蔡襄（宋代）

向近千秋节，休言七月期。
遗恩群玉宴，往事荷宫祠。
仙路云龙会，秋风鼓角悲。
万人瞻彩杖，犹认吉行时。
嘉禾百咏·高使君祠
张尧同（宋代）

一瞑移藩日，邦人昔被恩。
步兵碑尚在，功业敢经纶。
嗣首座以老夫诗西岭障斜日为韵作五章见寄次韵答之 其一
李彭（宋代）

寻春舍南北，呼酒玉东西。绝胜刘校尉，太乙持青藜。

天边艺兰人，风光今几畦。胡为寂灭海，妙语纾虹霓。
分龙吟
舒岳祥（宋代）

五月二十分龙雨，今日霏微如下土。
前日何日何霖霪，正是分龙乃如许。
有余不足相乘除，天道人事元非疏。
何龙分得此乡雨，问龙先日何处居。
我昔游三江五湖，江湖处处皆龙潴。
我老归农卧海曲，与龙为隣无猜虞。
一盂饱饭龙所与，一片閒云龙所嘘。
百年地主属老夫，龙来龙去识我无。
神龙饮食与人异，布席欲荐寒泉蔬。
我知雨从龙身落，有时雨过堕蝦鱼。
昔年海上亲眼见，龙出沧溟腾碧虚。
蜿蜒百丈露爪尾，黑水精屡光彻躯。
龙兮只在人头上，人不语龙谁语乎。
我有一寸愚，愿龙听区区。
一村南北异时雨，天公用意何偏枯。
愿龙溥泽均八极，东海苍生诚可吁。
识喜
陆游（宋代）

本自怕沾京洛尘，固应不吐相君茵。
偶逃鼍作鲸吞地，幸保诗狂酒病身。
傲世曾歌楚人凤，著书久绝鲁郊麟。
山村且试筇枝兴，风月秋来正一新。
春怀赋得冰雪莺来晚春寒花较迟十字 其七
王安中（宋代）

渊明苦长饥，中年求一官。归来莳松菊，颇觉生理难。

我恐须出仕，未出心已寒。好谢山巨源，作吏废游观。
杂曲歌辞 江南三台四首 其一
王建（唐代）

扬州桥边少妇，长安城里商人。二年不得消息，各自拜鬼求神。
饮啄
刘黻（宋代）

饮啄天之分，吾何泣远涂。落身近南粤，结梦屡西湖。

雇仆知乡谊，依僧免屋租。新栽窗外竹，明月照同癯。
南唐遣使
曾极（宋代）

谈锋亹亹折强隣，专对当年亦有人。
国老胸中兵百万，不将全力靠江神。
和进士姑苏杜子开宴读书台韵
王佐（汝学）（明代）

陶公去后我来游，尚有高台睨八州。吴楚江山双目了，池亭风八半囊收。

堂听鲁鼓移三马，诗擅庖丁解十牛。日暮驱车下山麓，我心恋恋未能休。
祷雨
李石（宋代）

吾家何必自耕耘，淮上新添战马群。
圣水洑流天汉永，颠风扇雪地炉焚。
但教东海无冤气，便可西郊放密云。
浪遣蛇医与龙鬭，邈然天听若无闻。
自讼 其三
宋祁（宋代）

坐毡无客冻鸱愁，谈树萧然两见秋。执戟不知身寂寞，写书犹得罪风流。

官閒无日惭轩鹤，机尽多年谢海鸥。借问殿科能免否，杜陵男子有耕畴。
荷叶杯
顾夐（五代）

春尽小庭花落，寂寞，凭槛敛双眉。忍教成病忆佳期，

知摩知，知摩知。

歌发谁家筵上，寥亮，别恨正悠悠。兰釭背帐月当楼，

愁摩愁，愁摩愁。

弱柳好花尽拆，晴陌，陌上少年郎。满身兰麝扑人香，

狂摩狂，狂摩狂。

记得那时相见，胆战，鬓乱四肢柔。泥人无语不抬头，

羞摩羞，羞摩羞。

夜久歌声怨咽，残月，菊冷露微微。看看湿透缕金衣，

归摩归，归摩归。

我忆君诗最苦，知否，字字尽关心。红笺写寄表情深，

吟摩吟，吟摩吟。

金鸭香浓鸳被，枕腻，小髻簇花钿。腰如细柳脸如莲，

怜摩怜，怜摩怜。

曲砌蝶飞烟暖，春半，花发柳垂条。花如双脸柳如腰，

娇摩娇，娇摩娇。

一去又乖期信，春尽，满院长莓苔。手挪裙带独裴回，

来摩来，来摩来。
温日观葡萄
张宪（元代）

银瓮悬紫驼，驿骑晓来急。
西风吹竹窗，一夜鲛人泣。
鹊桥仙（次韵元春兄）
陈著（宋代）

兄年八十，弟今年几，亦是七旬有九。人生取数已为多，更休问、前程无有。

家贫是苦，算来又好，见得平生操守。杯茶盏水也风流，莫负了、桂时菊候。
赠缪仲醇
郭正域（明代）

有客神交已十年，论文说道更谈天。江湖避世如吴札，肝胆倾人似鲁连。

送汝寸心千里去，怀人尺素隔年传。致声西省同心客，天地风波已晏然。
次韵杨柳枝词
杭济（明代）

东风袅袅拂朱阑，万树千条露未干。
玉涘声中人不见，倚楼烟雨正春寒。
七夕口占
张镃（宋代）

凉生金井未飘桐，月户星楼记古风。
乞巧频年但成拙，懒将祈请效儿童。
题温日观葡萄
周密（宋代）

百八牟尼颗，携将万里游。归来还自笑，何不博凉州。
长相思 落花
屈大均（明代）

一枝低。两枝低，黄鸟飞东蛱蝶西。双双尚自啼。

朝烟迷。暮烟迷。紫燕衔时已作泥。纷纷衬马蹄。
赠姜勉中昆仲
刘果（清代）

吴门风雨听鸡声，共被君家旧著名。鼓瑟耻为齐处士，传经犹是鲁诸生。

孝能继志由天性，淡以论交见古情。一榻东邦三皂帽，幼安千载有同盟。
咏史
陈普（宋代）

铜雀罗纨涴汗青，芳洲鼓史骨如生。羯奴礌落若日月，大雅那堪祢正平。
题长乐林生叔达湖山幽处
王恭（明代）

楼前积水映丹枫，清隐林扉趣不穷。人影迥临飞鸟上，书声遥在翠微中。

青山对酒闻猿断，花屿横琴与鹤同。此日长安凤城内，五陵车马正匆匆。
题兴龙寺老柏院
张在（宋代）

南邻北舍牡丹开，年少寻芳日几回。
惟有君家老柏树，春风来似不曾来。
寄题江山叶氏翠香亭
王柏（宋代）

遥想琅玕百顷强，旋栽应笑子猷忙。
绝怜羽葆摇新绿，更有风来细细香。
答梅圣俞大雨见寄
欧阳修（宋代）

夕云若颓山，夜雨如洪渠。
俄然见青天，焰焰升蟾蜍。
◇忽阴气生，四面如吹嘘。
狂雷走昏黑，惊电照夔魖。
搜寻起龙蛰，下击墓与墟。
雷声每轩轰，雨势随疾徐。
初若浩莫止，俄收◇无余。
但挂千丈虹，紫翠横空虚。
顷刻百变态，晦明谁卷舒。
岂知下土人，水潦没襟裾。
扰扰泥淖中，无异鸭与猪。
嗟我来京师，庇身无弊庐。
闲坊僦古屋，卑陋杂里闾。
邻注涌沟窦，街流溢庭除。
出门愁浩渺，闭户恐为瀦。
墙壁豁四达，幸家无贮储。
虾◇鸣◇下，老妇但郗歔。
九门绝来薪，朝爨欲毁车。
压溺委性命，焉能顾图书。
乃知生尧时，未免忧为鱼。
梅子犹念我，寄声忧我居。
慰我以新篇，琅琅比琼琚。
官闲行能薄，补益愧空◇。
岁月行晚矣，江湖盍归欤。
吾居传邮尔，此计岂踌躇。
蝶恋花（怀于湖）
张孝祥（宋代）

恰则杏花红一树。捻指来时，结子青无数。漠漠春阴缠柳絮。一天风雨将春去。

春到家山须小住。芍药樱桃，更是寻芳处。绕院碧莲三百亩。留春伴我春应许。
咏史下·庞士元
陈普（宋代）

放虎山林计已非，蛟龙云雨意犹迟。
士元骥足思腾踏，盍有刘琮不告时。
同士特游惠山再次前韵
李纲（宋代）

九峰秀色照溪回，古寺峥嵘殿阁开。漱玉泉声锵石洞，郁蓝天影抱琼台。

亲宾情话真难得，岩壑幽寻岂易来。且复淹留同一醉，未应遄棹念归哉。
和子瞻次韵陶渊明劝农诗
苏辙（宋代）

斫木陶土，器则不匮。
绩麻缫茧，衣则可冀。
药饵具前，病安得至。
坐而告穷，相视徒愧。
十二峰·登龙
阎伯敏（宋代）

散而成章合为龙，回风混事游鸿濛。
舟人上下神女供，俗妆铅粉胭脂红。
毗陵游天宁寺舟中偶成
包兰瑛（清代）

溪添新涨碧流清，春泛兰桡趁晚晴。日薄片帆移淡影，雨馀修竹滴残声。

林边寺近红墙露，天际云连白塔横。梵阁疏钟传逸韵，柳莺犹对夕阳鸣。
法石见李汉老参政
刘子翚（宋代）

我识今朝李翰林，十年隔绝飞寸心。
素书每逢双鲤得，云路欲倚长梯寻。
翰林昔参建炎政，想见中兴人物盛。
方圆龃龉不足论，角巾雅有江湖兴。
玉堂草诏褫凶魄，丹陆陈谟发天听。
介圭便合趣公还，只今密勿才稀并。
自怜随牒东南奔，假道因得登龙门。
怪余髯面益老矣，一笑问劳情弥敦。
僧坊萧萧远闤闠，岂料飘零获清对。
牛行尚忆王相宅，曩日交游几人在。
浊酒青灯梦寐间，九州西海烟尘内。
区区王事今有程，暂见复别难为情。
长亭唤马一凄断，璧月晓堕桐花城。
临终诗四首 其四
董文甫（金朝）

今古一轮月，分明印碧霄。门门蟾影到，处处桂香飘。

不起眼中晕，何劳指上标。真空浑照破，归去杖头挑。
和俞几先喜雨二首 其二
曾协（宋代）

自嗤宦况局寒蝉，已觉归心决大川。勿使山灵长谢客，幸馀溪大旧忘年。

无心欲羡千钟禄，有意初谋二顷田。雨足年丰无一事，春蚕将老只思眠。
丫头岩诗载墙壁间无虑数十百首形容盖有尽
艾性夫（元代）

色盛人自怜，色衰人见弃。
人心不可凭，女色焉足恃。
未笄化为石，不愿从夫婿。
厌华喜质如梁鸿，布衣操臼当相从。
君不见汉家天子刘文叔，郭后容衰亦遭逐。
何如山头化石不嫁老亦足。
锦阳川途中醉归答刘山人
李攀龙（明代）

锦溪人醉接䍦斜，邀客看花右史家。右史未归休下马，长安城里正看花。
金缕曲 吴庶宁七十索词，书以寿之
顾贞观（清代）

旷达如君几。几曾夸、乌衣列戟，向来门第。咫尺樊笼偏谢却，裹向软红尘里。

应自信、筹之熟矣。惟有闲身消受得，第二泉、如镜山如绮。

判岁月，此中寄。

人生适意为佳耳。莫空过、持螯时节，听鹂天气。茶局纵横纱帽侧，一笑纷纷斗蚁。

那更觅、参同真契。辛苦还丹兼辟谷，总输君、独悟长生理。

看玉树，绕阶起。
唐多令 感旧
徐灿（清代）

客是旧游人。花非昔日春。记合欢、树底逡巡。曾折红丝围宝髻，携娇女、坐斜曛。

芳树起黄尘。苕溪断锦鳞。料也应、梦绕燕云。还向凤城西畔路，同笑语、拂花茵。
软玉膏
耶律铸（宋代）

赤髓薰蒸软玉膏，不消割切与煎熬。是须更可教人笑，负鼎徘徊困鼓刀。
齐天乐 秋夜洋河桥上，都尉友人携伎对月，杂奏边声，宴游达旦，更约城南射猎，酒阑纪事
李良年（清代）

松云自古从军路，断肠今夜歌袖。越罽花茵，衙香锦袜，一骑红鸯载酒。

落鸦亭堠。正阮笛悲凉，绿腰翻后。猎猎西风，河声并入指弦骤。

渔阳客子愁绝，旅怀都付与，冷月衰柳。偶发狂言，暗惊丫鬓，可许杜樊川否。

沙场依旧。问小队郊垌，几时还又。醉脱征衫，倩他双素手。
访陈晦伯先生，晦伯留饮斋中有述
袁宗道（明代）

生平向大雅，遂得窥外屏。青嶂排杰阁，绿竹净西轩。

乌几罗莴轴，鸟迹辨《三坟》。愧予蠡管测，睹此摇心魂。

眴目宛委洞，旋面海若门。缱绻日云夕，篝灯还细论。

兕觥湛绿醑，麈尾发玄言。把臂须臾间，鄙怀难具陈。
木兰花慢（寄题荪壁山房）
李莱老（宋代）

向烟霞堆里，著吟屋、最高层。望海日翻红，林霏散白，猿鸟幽深。双岑。倚天翠湿，看浮云、收尽雨还晴。晓色千松逗冷，照人眼底长青。

闲情。玉尘风生。摹茧字，校鹅经。爱静翻缃帙，芸台棐几，荷制兰樱。分明。晋人旧隐，掩岩扉、月午籁沈沈。三十六梯树杪，溯空遥想登临。
游雁荡山 大龙湫瀑布
徐照（宋代）

飞下数千尺，全然无定形。电横天日射，龙出石云腥。

壮势春曾看，寒声佛共听。昔人云此水，洗目最能灵。
舟中望罗浮山
杨万里（宋代）

罗浮元不是罗浮，自是道家古蓬丘。
弱水只知断舟楫，葛仙夜偷来惠州。
罗浮山高七万丈，下视日月地上流。
黄金为桥接银汉，翠琳作阙横琼楼。
不知何人汗脚迹，触忤清虚涴寒碧。
天遣山鬼绝凡客，化金为铁琼为石。
至今石楼人莫登，铁桥不见空有名。
玉匙金龠牢锁扃，但见山高水冷冷。
我欲骑麟翳鸾凤，月为环佩星为从。
前驱子晋後安期，飞上峰头斸丹汞。
偈颂十二首
释安永（宋代）

世出世间称第一，谁敢当头正眼观。
今日风云欣庆会，九重深处现龙颜。
惜别五首
程公许（宋代）

忧患磨人鬓易皤，近来更觉别怀难。
霜筠雪柏图坚耐，愿保贞心共岁寒。
唐乐府十首。送征夫
刘驾（唐代）

昔送征夫苦，今送征夫乐。寒衣纵携去，应向归时著。

天子待功成，别造凌烟阁。
集沈大理次韵
许穀（明代）

青鬓仙人列九卿，锦觞邀客对春城。
筵前香篆将花气，院外松风杂鸟声。
山带钟陵苍霭合，池分玄武绿波平。
追欢近夜飘疏雨，归路垂鞭信马行。
云台观
韦骧（宋代）

缘崖涉涧上云台，古观稀逢车马来。翠柏径深长蔽日，玉鱼池浅仅胜杯。

取桃人去无遗迹，锁药炉存绝旧灰。唯仰天师凛然像，祗愁双剑起风雷。
秋夕书事
陆游（宋代）

寂寂青枫岸，萧萧白版扉。
端居常嬾动，偶出却忘归。
时泰徵科简，师还驿置稀。
江村日无事，烟火自相依。
己卯重阳前五日题许村双松寺后禅壁
田延年（清代）

二十年来此地违，旧时楼阁尚崔巍。乔松千尺白云挂，法鼓一声黄叶飞。

拾穗乱闻村妇语，敲门仍识老僧归。西风刮面惊霜肃，惆怅穷檐未授衣。
王九山挽诗
薛嵎（宋代）

俗论鄙迂儒，公胡独受欺。
焦桐方入调，夜鹊忽惊枝。
心事将谁计，身名负已知。
九原如可作，白首誓为期。
并州寓怀
薛能（唐代）

人多知遇独难求，人负知音独爱酬。

常恐此心无乐处，枉称年少在并州。
履道春居
白居易（唐代）

微雨洒园林，新晴好一寻。低风洗池面，斜日拆花心。

暝助岚阴重，春添水色深。不如陶省事，犹抱有弦琴。
灯夕时在泗上五首 其二
朱松（宋代）

云窗月槛仰乘舆，俯看香车出绣襦。九陌人人歌帝力，不须微服过康衢。
马上作
陆游（宋代）

平桥小陌雨初收，淡日穿云翠霭浮。
杨柳不遮春色断，一枝红杏出墙头。
临江仙 梦起
王士祯（清代）

宝帐垂垂春梦足，铜壶漏尽金鸾。梦中消息去漫漫。

心情无那，比似越梅酸。

春事料量归欲去，閒愁酒病多般。碧城十二曲阑干。

游仙枕上，枉自写齐统。
念奴娇·赤壁怀古
苏轼（宋代）

大江东去，浪淘尽，千古风流人物。
故垒西边，人道是，三国周郎赤壁。
乱石穿空，惊涛拍岸，卷起千堆雪。(穿空 一作：崩云)
江山如画，一时多少豪杰。

遥想公瑾当年，小乔初嫁了，雄姿英发。
羽扇纶巾，谈笑间，樯橹灰飞烟灭。(樯橹 一作：强虏)
故国神游，多情应笑我，早生华发。
人生如梦，一尊还酹江月。(人生 一作：人间；尊 同：樽)
观化十五首 其十五
黄庭坚（宋代）

花开岁岁复年年，病眼看花隔晚烟。春去明明红紫落，清风明月是春前。
九日前子善来会山中
谢翱（宋代）

朝寻寒露枝，莫摘不盈把。风吹西南云，幽情谁与写。

有客来缙州，遗我古盏斝。中有鸳鸯文，色如铜雀瓦。

浮以郁金蕤，苍藓藉其下。此物宁足感，聊用助歌者。

但怀郢曲悲，岂计所知寡。
龟潭三首 其一
孙觌（宋代）

埋没榛芜不记年，穿云络石自溅溅。柳州莫作愚溪对，乞与佳名到处传。
题疏斋吴氏深静斋
黄复圭（元代）

避地閒心远，入山尘事稀。书棚幽落蛀，宾戺密生衣。

野竹秋光薄，谷禽春韵微。残经注未就，频岁掩重扉。